Document ID: 32007D0153

KOMISIJAS LĒMUMS
(2007. gada 6. marts),
ar ko groza Lēmuma 2006/679/EK par savstarpējas izmantojamības tehnisko specifikāciju attiecībā uz Eiropas parasto dzelzceļu sistēmas kontroles, vadības un signalizācijas apakšsistēmu A pielikumu un Lēmuma 2006/860/EK par savstarpējas izmantojamības tehnisko specifikāciju attiecībā uz Eiropas ātrgaitas dzelzceļu sistēmas vilcienu vadības iekārtu un signalizācijas apakšsistēmu A pielikumu
(izziņots ar dokumenta numuru K(2007) 675)
(Dokuments attiecas uz EEZ)
(2007/153/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 23. jūlija Direktīvu 96/48/EK par Eiropas ātrgaitas dzelzceļu sistēmas savstarpēju izmantojamību (1), un jo īpaši tās 6. panta 1. punktu,
ņemot vērā Eiropas Parlamenta un Padomes 2001. gada 19. marta Direktīvu 2001/16/EK par Eiropas parasto dzelzceļu sistēmas savstarpēju izmantojamību (2), un jo īpaši tās 6. panta 1. punktu,
tā kā:
(1)
Komisijas Lēmumā 2006/679/EK (3) izklāstīta pirmā savstarpējas izmantojamības tehniskā specifikācija (SITS) attiecībā uz Eiropas parasto dzelzceļu sistēmas kontroles, vadības un signalizācijas apakšsistēmu.
(2)
Komisijas Lēmumā 2002/731/EK (4) izklāstīta pirmā savstarpējas izmantojamības tehniskā specifikācija (SITS) attiecībā uz Eiropas ātrgaitas dzelzceļu sistēmas vilcienu vadības iekārtu un signalizācijas apakšsistēmu; to atcēla un aizstāja ar Lēmumu 2006/860/EK.
(3)
Tehnikas attīstība izraisījusi nepieciešamību atjaunināt obligāto specifikāciju kopumu, kas noteikts Lēmuma 2006/679/EK un Lēmuma 2006/860/EK A pielikumā, jo īpaši, lai ņemtu vērā Eiropas Dzelzceļa aģentūras darba grupu panākto vienošanos par sistēmas prasību specifikāciju 2.3.0. versiju. Šī versija jāpiemēro gan ātrgaitas, gan parasto dzelzceļu sistēmai.
(4)
Saskaņā ar 6. panta 2. punktu Direktīvā 96/48/EK un 6. panta 2. punktu Direktīvā 2001/16/EK Eiropas Dzelzceļa aģentūra ir atbildīga par SITS pārskatīšanas un atjaunināšanas sagatavošanu un ieteikumu sniegšanu 21. pantā minētajai komitejai, lai ņemtu vērā tehnoloģiju attīstību vai sociālās prasības.
(5)
Saskaņā ar Eiropas Parlamenta un Padomes Regulas (EK) Nr. 881/2004 (5) 12. panta b) apakšpunktu Eiropas Dzelzceļa aģentūra nodrošina, ka SITS tiek pielāgotas tehnikas attīstībai un tirgus tendencēm, un sociālajām prasībām, un ierosina Komisijai veikt SITS grozījumus, ko tā uzskata par vajadzīgiem.
(6)
Eiropas Dzelzceļa aģentūra 2006. gada 24. oktobrī pieņēma ieteikumu par obligāto specifikāciju sarakstu, kas noteikts parasto dzelzceļu sistēmas un ātrgaitas dzelzceļu sistēmas SITS.
(7)
Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota atbilstīgi Direktīvas 96/48/EK 21. pantam,
IR PIEŅĒMUSI ŠO LĒMUMU.
1. pants
Obligāto specifikāciju sarakstu, kas noteikts 2006. gada 28. marta Lēmuma 2006/679/EK attiecībā uz Eiropas parasto dzelzceļu sistēmas vilcienu vadības iekārtu un signalizācijas apakšsistēmu pievienotās SITS A pielikumā, aizstāj ar šā lēmuma pielikumā pievienoto obligāto specifikāciju sarakstu.
2. pants
Obligāto specifikāciju sarakstu, kas noteikts Lēmuma 2006/860/EK attiecībā uz Eiropas ātrgaitas dzelzceļu sistēmas vilcienu vadības iekārtu un signalizācijas apakšsistēmu pievienotās SITS A pielikumā, aizstāj ar šā lēmuma pielikumā pievienoto obligāto specifikāciju sarakstu.
3. pants
Šo lēmumu piemēro no tā paziņošanas dienas.
4. pants
Šis lēmums ir adresēts dalībvalstīm.
Briselē, 2007. gada 6. martā

Labels: 7
8
15